text: Flere skoler skal have skolepatruljer
  26 april 2011 kl. 09.29
  Flere danske skoler skal have skolepatruljer i de kommende år. Så de ca. 2900 medlemmer af skolepatruljer, som i dag fejres i Legoland i Billund, bliver flere i fremtiden.
  - Når der er en skolepatrulje ved en skole, så er det mere betryggende for forældrene at sende børnene alene i skole, når de er gamle nok. Forældrene ved, at børnene bliver hjulpet over de ofte stærkt trafikerede skoleveje, hvor der er meget trafik hver morgen, siger Sina Marie Fischer, projektleder i Rådet for Sikker Trafik.
  
  Halvdelen af danske skoler
  Derfor har TrygFonden og Rådet for Sikker Trafik sat gang i et landsdækkende samarbejde, der over flere år skal øge antallet af skolepatruljer på flere af landets skoler.
  I dag er der skolepatruljer ved halvdelen af danske skoler. 
  Skolepatruljerne gør en kæmpe-indsats, og derfor belønner Rådet for Sikker Trafik, TrygFonden, Legoland og Tivoli nu ?trafiksikkerhedens frontkæmpere? med festdage i enten Legoland (i dag) eller Tivoli (onsdag). I alt 5300 elever deltager i arrangementerne.
  
  Fakta om skolepatruljerne
  Skolepatruljeordningen blev første gang indført i 1949 på Sundpark Skole på Amager.
  En skolepatrulje arbejder hver morgen og eleverne møder tidligere end alle de andre elever.
  I Danmark er der knap 20.000 skolepatruljeelever på omkring halvdelen af landets skoler.
  En skolepatrulje oprettes i et samarbejde mellem skolen og politiet. En lærer på skolen fungerer som instruktør.
  